Järkyttävä tapaus sattui perjantaina Kauhavalla.

Arkistokuvassa Kauhavan keskustan alue. TOMI OLLI

Pohjanmaan poliisilaitos lähetti maanantaina tiedotteen Kauhavan keskustassa sattuneesta pitbull-hyökkäyksestä. Itse tapaus sattui perjantaina iltapäivällä.

Poliisi kertoi tiedotteessaan, että kaksi irrallaan ollutta pitbull-rotuista koiraa oli käynyt kiinni koiranulkoiluttajaan ja tämän taluttamaan koiraan.

Iltalehti tavoitti naisen, joka joutui hyökkäyksen uhriksi.

– Olin koirani kanssa normaalisti lenkillä. Yhtäkkiä jostain hyökkäsi kaksi koiraa. Ne tulivat kovaa vauhtia. Toinen hyökkäsi pohkeeseeni kiinni ja kaaduin. Toinen hyökkäsi koirani kimppuun, nainen kertaa.

– Kun koira oli pohkeessani kiinni, yritin työntää sitä kädellä pois. Sen jälkeen se kävi kiinni käteeni ja puri käsiäni. Sen jälkeen tämäkin koira meni oman koirani kimppuun.

Nainen huusi apua. Hänen mukaansa ohi ajoi autolla mies, jolla sattui olemaan autossa kättä pidempää. Tämä mies tuli sankarillisesti apuun.

– Hän huitoi koirat pois. Mies pelasti meidät, nainen sanoo liikuttuneena.

Miehen henkilöllisyys ei ole naisen tiedossa.

Pahoja vammoja

Vammat ovat sekä naisella että koiralla pahat. Poliisi kertoi jo maanantaiaamun tiedotteessaan, että uhri joutui sairaalaan ja koiralle aiheutui eläinlääkärin hoitoa vaativia vammoja.

– Pikkurillistä lähti pala, se vain roikkui siinä. Se ommeltiin takaisin. Peukalosta on pala pois. Sitä palaa ei ole löytynyt. Lisäksi muissa sormissa on puremajälkiä ja pohkeessa on syvät hampaan jäljet, nainen kertoo.

Myös Pohjanmaan poliisista vahvistettiin naisen vammat.

– Sen verran voi todeta, että on tullut sairaalahoitoa vaativia vammoja. Pikkusormesta on pala irronnut. Sitten on puremavammoja tullut myös ylävartalon alueelle, komisario Pasi Sillanpää Pohjanmaan poliisilaitoksen tilannekeskuksesta kertoi.

Nainen sai terveyskeskuksessa jäykkäkouristusrokotuksen ja hän syö antibiootteja ja kipulääkkeitä. Sormet todennäköisesti kuvataan pian.

"Koira on heikossa hapessa”

Naisen koira voi huonosti.

– Se on heikossa hapessa. Sain sen eilen yhden kerran ulos. Maha on auki ja pelkäämme, että siihen tulee kuolio. Kyljessä ja niskassa on haavoja. Koiralle on antibiootit ja kipulääkkeet.

Nainen toivoo, että asian poliisitutkinta etenee eivätkä koirat ehtisi vahingoittaa muita.

– Pelkään sitä, että ne käyvät lasten kimppuun.

Poliisi kertoi tiedotteessaan, että vahingon aiheuttaneet koirat olivat päässeet omistajiltaan irti. Poliisi tutkii tapausta nimikkeellä eläimen vartioimatta jättäminen ja vammantuottamus.